En revisor driver med revisjon, som vil si regnskapskontroll. Den kontrollerer at årsregnskapet til revisjonspliktige virksomheter er gjort i samsvar med gjeldende lover og regler. Revisor kan også bidra med rådgivning for å hjelpe bedrifter med å følge lover og regler på riktig måte. En del bedrifter er revisjonspliktige. At man er revisjonspliktig vil si at årsregnskapet skal gjennomgås av en statsautorisert revisor eller registrert revisor.  Alle ENK som har driftsinntekter på mer enn 7 millioner i året, eiendeler verdt mer enn 27 millioner eller ansatte som utgjør over 10 årsverk er revisjonspliktige. Det samme gjelder ansvarlige selskap (ANS og DA) som har mer enn 5 deltakere eller en årlig salgsinntekt på over 7 millioner kroner. Aksjeselskap er i utgangspunktet revisjonspliktige, unntaket er de med under 7 millioner i driftsinntekter, balansesum under 27 millioner eller ansatte under 10 årsverk.  På Altinn finner du kriteriene som stilles til fritak av revisjon. Fritak av revisjon vil si at man av ulike grunner velger å ikke bli revidert. De fleste enkeltpersonforetak trenger ikke revisor. Det er også vanlig å velge bort revisjon i små aksjeselskap.  En revisor må være uavhengig fra bedriften, som vil si at de ikke kan ha noen forbindelse til virksomheten eller regnskapsføreren. Det finnes to typer revisortitler i Norge; statsautorisert revisor og registrert revisor.  En statsautorisert revisor skal ha en master i regnskap og revisjon med minimum karakter C i alle fag, i tillegg til tre praksisår. Oslo Børs krever at revisjon i børsnoterte selskap utføres av en statsautorisert revisor.  En registrert revisor skal ha en bachelorgrad i revisjon og ha oppnådd minimum C i de fire nasjonale revisoreksamene, i tillegg til tre praksisår.  Både revisor og regnskapsfører kan være involvert i økonomien og regnskapet ditt. Arbeidsoppgavene til en regnskapsfører og en revisor er derimot ikke de samme, og de blir involvert på ulike måter og tidspunkter. Kort fortalt er forskjellen at en regnskapsfører registrer, avstemmer og rapporterer til eiere og myndigheter, mens en revisor skal kvalitetssikre og bekrefte at regnskapet og annen økonomisk informasjon i en bedrift er korrekt.